<classify> SERIKALI kuu imezuia Sh bilioni 38 zilizokuwa zielekezwe kwenye utekelezaji wa miradi mitatu ya kimkakati ya kuijengea uwezo wa kimapato Manispaa ya Kinondoni, mkoani Dar es Salaam, baada ya kubainika kusuasua kwa utekelezaji wa mradi wa Soko la Kisasa la Magomeni uliopatiwa fedha zaidi ya Sh bilioni 8.5.Uamuzi huo umetolewa na Naibu Waziri wa Fedha na Mipango, Dk Ashatu Kijaji wakati akifanya majumuisho ya ziara yake ya siku tatu mkoani Dar es Salaam ambapo amekagua miradi kadhaa ya kimkakati iliyopewa ruzuku na serikali na kubainika kuwa haitekelezwi kwa mujibu wa mikataba.Miradi mitatu iliyoguswa na uamuzi huo wa serikali ni mradi wa uendelezaji wa Ufukwe wa Oysterbay wenye thamani ya Sh bilioni 14.1, mradi wa Soko la Kisasa la Tandale wenye thamani ya Sh bilioni 9.7 na mradi wa soko la kisasa la Kibada wenye thamani ya Sh bilioni 14, yote ikiwa katika manispaa hiyo ya Kinondoni.Hatutaleta fedha hizi ambazo ni utekelezaji wa miradi ya kimkakati ya awamu ya pili ambayo manispaa ya Kinondoni ilipewa ruzuku na mikataba yake kusainiwa mwezi Februari 5, 2019 mpaka hapo tutakapo jiridhisha na utekelezaji wa mradi huo wa soko la Kisasa la Magomeni kwa sababu watendaji wanaosimamia mradi huo ni walewale ambao wangesimamia miradi hiyo mipya mitatu, alisema.Dk Kijaji aliwataka wakuu wa wilaya za Ilala, Kinondoni na Ubungo kuhakikisha kuwa wanasimamia kwa karibu miradi yote ya kimkakati inayotekelezwa katika maeneo yao ili kutimiza dhamira ya serikali ya awamu ya tano ya kuziwezesha Mamlaka za Serikali za Mitaa kujitegemea ili ziweze kutoa huduma bora kwa wananchi.Vilevile Dk Kijaji ameonya kuwa miradi yote ya kimkakati inayoendelea kutekelezwa nchini isiingizwe siasa ndani yake kwa kuwa itaharibu maana yake ya kuwa miradi ambayo serikali imeridhia kuipa fedha ili ianzishwe kwa ajili ya kuchochea maisha na uchumi wa wananchi.Akiwa ziarani mkoani Dar es Salaam, naibu waziri Kijaji alikagua utekelezaji wa miradi ya kimkakati ambayo ni sehemu ya miradi 22 ya awamu ya kwanza ambayo serikali ilitoa ruzuku ya zaidi ya Sh bilioni 147 mwezi Mei, 2018, ukiwemo mradi wa soko la kisasa la Kisutu, Soko la Kisasa la Mburahati, Soko la Kisasa la Magomeni, Ujenzi wa Kituo cha Mabasi Mbezi Louis na ujenzi wa machinjio ya kisasa ya Vingunguti.Akiwa katika soko la Kisutu, Kijaji alielezea kutoridhishwa kwake na kasi ya ujenzi wa soko hilo na kuutaka uongozi wa wilaya na manispaa ya Ilala kuongeza kasi ya ujenzi wa soko hilo linalosubiriwa kwa hamu kubwa na wakazi wa wilaya ya Ilala.Katika soko la Magomeni, Naibu Waziri wa Fedha na Mipango alizuia Sh bilioni 5.5 ambazo zilipaswa kutumika kutekeleza mradi wa kimkakati wa soko la Magomeni, lililoko wilaya ya Kinondoni kutokana na kucheleweshwa kwa utekelezaji wa mradi huo licha ya kupewa sh. bilioni 3 za kianzio miezi kadhaa iliyopita lakini utekelezaji wake unasuasua.Akiwa katika soko la Kisasa la Vingunguti, ameinyanganya manispaa ya Ilala, mkoani Dar es Salaam Sh bilioni tatu ilizoipatia kwa ajili ya kutekeleza mradi wa kimkakati wa machinjio ya kisasa wa Vingunguti, baada ya Manispaa hiyo kushindwa kuanza kutekeleza mradi huo wenye thamani ya zaidi ya shilingi bilioni 8.5.  <topic>: KITAIFA 